Νίκο Γουίλιαμς

Ο **Νίκολας «Νίκο» Γουίλιαμς Άρθουερ** (*Nicholas "Nico" Williams Arthuer*, 12 Ιουλίου 2002) είναι Ισπανός, γκανέζικης καταγωγής, επαγγελματίας ποδοσφαιριστής, ο οποίος αγωνίζεται ως πλάγιος μέσος για την Αθλέτικ Μπιλμπάο. Είναι διεθνής με την Εθνική Ισπανίας.

## Σταδιοδρομία σε συλλόγους
Γεννημένος στη Παμπλόνα της Ναβάρα, ο Γουίλιαμς εντάχθηκε στην ακαδημία νέων της Αθλέτικ Μπιλμπάο το 2013 από την ΚΑ Οσασούνα. Ξεκίνησε την σταδιοδρομία του με την δορυφορική ομάδα του συλλόγου, την ΚΝ Μπασκόνια, κατά τη διάρκεια της σεζόν 2019-20.

Στις 11 Μαΐου 2020, ο Γουίλιαμς προωθήθηκε στην Β ομάδα του συλλόγου, στην Σεγούντα Ντιβισιόν Β. Έκανε το ντεμπούτο του με την πρώτη ομάδα - και στην Πριμέρα Ντιβισιόν - στις 28 Απριλίου του επόμενου έτους, όπου αγωνίστηκε ως αλλαγή στο δεύτερο ημίχρονο της ισοπαλίας με 2-2 εναντίον της Ρεάλ Βαγιαδολίδ, αγώνα στον οποίο ο αδερφός του, Ινιάκι, είχε περάσει επίσης ως αλλαγή δέκα λεπτά αργότερα. Ήταν η πρώτη φορά που δύο αδέρφια βρίσκονταν στο γήπεδο την ίδια στιγμή για το σύλλογο από τον Χούλιο και τον Πάτσι Σαλίνας το 1986.

Ο Γουίλιαμς σκόραρε τα πρώτα δύο γκολ του για τους *Λέοντες* στις 6 Ιανουαρίου 2022, στη νίκη με 2-0 επί της Ατλέτικο Μάντσα Ρεάλ για το Κύπελλο Ισπανίας. Επτά ημέρες αργότερα, σκόραρε το νικητήριο γκολ σε μια νίκη με 2-1 εναντίον της Ατλέτικο Μαδρίτης στο ημιτελικό του Σούπερ Καπ Ισπανίας 2021-22. Στις 20 Ιανουαρίου 2022, ο Γουίλιαμς έλαβε συμβόλαιο πρώτης ομάδας μετά από την εκπλήρωση μιας σειράς ρητρών.

Ο Γουίλιαμς ήταν βασικός σε τέσσερα από τα πρώτα πέντε παιχνίδια της Πριμέρα Ντιβισιόν 2022-23 και ονομάστηκε Παίκτης του Αγώνα στη νίκη με 4-1 επί της Έλτσε ΚΦ στις 11 Σεπτεμβρίου 2022. Στην πρώτη μισή ώρα του αγώνα πίεσε έναν αντίπαλο ώστε να αναγκαστεί να βάλει αυτογκόλ, έπεσε στην μεγάλη περιοχή για να κερδίσει πέναλτι (που μετατράπηκε σε γκολ από τον Οϊάν Σανκέτ) και στη συνέχεια σκόραρε ο ίδιος μετά από ντρίμπλα από την δεξιά πτέρυγα και με ισχυρό σουτ για το πρώτο του γκολ στη διοργάνωση. Συμπτωματικά, αυτός ήταν ο ίδιος αντίπαλος όπου ο αδελφός του σημείωσε το πρώτο γκολ του στο πρωτάθλημα επτά χρόνια νωρίτερα. Σκόραρε  ξανά την επόμενη εβδομάδα, το αποφασιστικό γκολ στη νίκη με 3-2 εναντίον του Ράγιο Βαγιεκάνο και το πρώτο του στο Στάδιο Σαν Μαμές. Μετά από την απώλεια δύο καλών ευκαιριών για να σκοράρει στο ημιτελικό του Κυπέλλου Ισπανίας 2022-23 και καθώς η Αθλέτικ αποκλείστηκε από την Οσασούνα, ο Γουίλιαμς αναγκάστηκε να απενεργοποιήσει προσωρινά τα λογαριασμούς του στα μέσα κοινωνικής δικτύωσης λόγω του όγκου και της φύσης των κακοποιητικών μηνυμάτων που του είχαν αποσταλεί.  Ανέκαμψε από αυτή την απογοήτευση και σκόραρε το νικητήριο γκολ εναντίον της Εσπανιόλ για το πρωτάθλημα τέσσερις ημέρες αργότερα.

Η Αθλέτικ έκανε μια ισχυρή αρχή στο πρωτάθλημα της σεζόν 2023-24, με τον Γουίλιαμς να παρέχει πολλές πάσες για γκολ, κυρίως από την αριστερή πτέρυγα, καθώς ο προπονητής Ερνέστο Βαλβέρδε μονιμοποίησε μια επιθετική γραμμή με τον Ινιάκι στην αντίθετη πλευρά και τον Γκόρκα Γκουρουσέτα στο κέντρο, υποστηριζόμενοι από τον Οϊάν Σανκέτ. Με την λήξη του συμβολαίου του Γουίλιαμς το 2024 και τις εικασίες των μέσων ενημέρωσης που τον συνέδεαν με συλλόγους όπως η Άστον Βίλα, η Μπαρτσελόνα, η Λίβερπουλ και η Ρεάλ Μαδρίτης, οι εκπρόσωποί του διαπραγματεύθηκαν με την ομάδα για αρκετούς μήνες πριν από την συμφωνία για ένα νέο συμβόλαιο με διάρκεια μέχρι το 2027 την 1 Δεκεμβρίου 2023. Στις 6 Απριλίου 2024 στο τελικό του Κυπέλλου Ισπανίας εναντίον της Μαγιόρκα, έδωσε την ασίστ για το γκολ του Σανκέτ, και στη συνέχεια ονομάστηκε Παίκτης του Αγώνα. Η κανονική διάρκεια και η παράταση ολοκληρώθηκαν με ισοπαλία 1-1 και η Αθλέτικ κέρδισε στη διαδικασία των πέναλτι., για να κατακτήσει το πρώτο μεγάλο τρόπαιο της έπειτα από 40 χρόνια. Ο σύλλογος τερμάτισε επίσης στην 5η θέση στο πρωτάθλημα, την υψηλότερη θέση τους σε οκτώ χρόνια.

## Εθνική ομάδα
Ο Γουίλιαμς εκπροσώπησε για πρώτη φορά την Ισπανία με την ομάδα Κ18 το 2020, σημειώνοντας 2 γκολ σε 4 αγώνες. Κλήθηκε στην Εθνική Ισπανίας Κ19 τον Φεβρουάριο του 2021, και έκανε το ντεμπούτο του για την Εθνική Ισπανίας Κ21 τον Σεπτέμβριο του ίδιου έτους. Έλαβε την πρώτη του κλήση στην Εθνική Ισπανίας ανδρών, με προπονητή τον Λουίς Ενρίκε, για τους αγώνες του Πρωταθλήματος Εθνών ΟΥΕΦΑ 2022-23 τον Σεπτέμβριο του 2022, και έκανε το ντεμπούτο του σε μια ήττα με 2-1 από την Ελβετία. Στις 17 Νοεμβρίου, σκόραρε το πρώτο του γκολ για την εθνική ομάδα σε φιλική νίκη με 3-1 εναντίον της Ιορδανίας. Στη συνέχεια, κλήθηκε στην ομάδα για το Παγκόσμιο Κύπελλο του 2022 στο Κατάρ, όπου έκανε τέσσερις εμφανίσεις (μία ως βασικός), καθώς η Ισπανία αποκλείστηκε στη διαδικασία των πέναλτι από το Μαρόκο στη Φάση των 16.

Τον Μάιο του 2024, επιλέχθηκε στην 26 μελή αποστολή της Ισπανίας για το Ευρωπαϊκό Πρωτάθλημα του 2024. Ο Γουίλιαμς ονομάστηκε Παίκτης του Αγώνα στον δεύτερο αγώνα της Ισπανίας για τη φάση των ομίλων εναντίον της Ιταλία, μετά από τη με 1-0. Σημείωσε το πρώτο του γκολ στην διοργάνωση στη νίκη με 4-1 νίκη εναντίον της Γεωργίας στη Φάση των 16, όπου είχε επίσης μία ασίστ και ποσοστό 100% ακρίβειας πάσας, καθιστώντας τον πρώτο παίκτη που επιτυγχάνει αυτό το επίτευγμα στη διοργάνωση. Σημείωσε το πρώτο γκολ του τελικού εναντίον της Αγγλίας με χαμηλό συρτό σουτ με το αριστερό πόδι ύστερα από πάσα από τον Λαμίν Γιαμάλ. Η Ισπανία κέρδισε με 2-1 για να κατακτήσει το τρόπαιο για τέταρτη φορά, με τον Γουίλιαμς να ονομάζεται Παίκτης του Αγώνα.

## Προσωπική ζωή
Ο Γουίλιαμς γεννήθηκε στη Πανπλόνα από Γκανέζους γονείς, οι οποίοι ταξίδεψαν μέσω της έρημου Σαχάρα για να φτάσουν στη Μελίγια, μια ισπανική πόλη στη Βόρεια Αφρική. Οι γονείς του είχαν συμβουλευτεί από έναν άγνωστο δικηγόρο να ισχυριστούν ότι προέρχονται από μια χώρα που είχε καταστραφεί από τον πόλεμο, δηλαδή τη Λιβερία, όπου διεξαγόταν ένας εμφύλιος πόλεμος την εποχή που εισήλθαν για πρώτη φορά στην Ισπανία.

Ο μεγαλύτερος αδελφός του, Ινιάκι Γουίλιαμς, είναι επίσης ποδοσφαιριστής και επιθετικός. Ανδρώθηκε και αυτός στην Αθλέτικ Μπιλμπάο, αφού γεννήθηκε στην Ισπανία λίγο μετά την άφιξη των γονιών του εκεί. Ο Νίκο συνήθως αναγράφεται ως *Γουίλιαμς Τζούνιορ* στο πίσω μέρος της φανέλας του, συμπεριλαμβανομένων των διεθνών αγώνων που δεν περιλαμβάνουν τον Ινιάκι.

## Διακρίσεις
**Αθλέτικ Μπιλμπάο**

* Κύπελλο Ισπανίας: 2023-24

**Ισπανία**

* Ευρωπαϊκό Πρωτάθλημα: 2024

**Ατομικές**

* Παίκτης του Μήνα στην Πριμέρα Ντιβισιόν: Αύγουστος 2023 (με την Γκόρκα Γκουρουσέτα), Δεκέμβριος 2023 (με τον Ινίγο Λεκούε)
* Παίκτης του Αγώνα στον τελικό του Κυπέλλου Ισπανίας 2023-24
* Παίκτης του Αγώνα στον τελικό του Ευρωπαϊκού Πρωταθλήματος 2024
* Ομάδα της Διοργάνωσης στο Ευρωπαϊκό Πρωτάθλημα: 2024

## Παραπομπές


## Εξωτερικοί σύνδεσμοι
* 
* 

Κατηγορία:Ισπανοί ποδοσφαιριστές
Κατηγορία:Μέσοι ποδοσφαιριστές
Κατηγορία:Ισπανοί γκανέζικης καταγωγής
Κατηγορία:Ποδοσφαιριστές Εθνικής Ισπανίας Κ18
Κατηγορία:Ποδοσφαιριστές Εθνικής Ισπανίας Κ21
Κατηγορία:Ποδοσφαιριστές Εθνικής Ισπανίας
Κατηγορία:Ποδοσφαιριστές Παγκοσμίου Κυπέλλου 2022
Κατηγορία:Ποδοσφαιριστές Ευρωπαϊκού Πρωταθλήματος 2024
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου
Κατηγορία:Ποδοσφαιριστές Ντεπορτίβο Μπασκόνια
Κατηγορία:Ποδοσφαιριστές Τερθέρα Ντιβιζιόν
Κατηγορία:Ποδοσφαιριστές Αθλέτικ Μπιλμπάο Β
Κατηγορία:Ποδοσφαιριστές Σεγούντα Ντιβιζιόν Β
Κατηγορία:Ποδοσφαιριστές Αθλέτικ Μπιλμπάο
Κατηγορία:Ποδοσφαιριστές Πριμέρα Ντιβιζιόν